PRÍLOHA Č.3

 PREHĽAD A CHARAKTERISTIKA NEHNUTEĽNÉHO MAJETKU SSDZ A SPÔSOBY JEHO NADOBUDNUTIA 

 Charakteristika vstupných subjektov nehnuteľného majetku SSDZ (budovy, byty garáže, pozemky)

	Majetok, ktorý bude predmetom transformačného procesu, pozostáva z nižšie uvedených nehnuteľností: 

J. Alexyho 5 
Byt, ktorý bol dlhodobo prenajímaný pre ubytovanie diplomatov, nadobudla SSDZ do správy majetku v roku 2000 od Pozemných stavieb Nitra odplatne na základe zmluvy č. 5/99 o prevode správy majetku štátu zo dňa 21.1.1999. Ide sa o 3-izbový byt č. 40 na ul. Janka Alexyho č.5 s príslušenstvom, I. kategórie, na 10. poschodí, s pivnicou na prízemí domu.
Byt od roku 1988 trvale slúži na ubytovanie diplomatov.
LV č. 2946
Parcela č. 2962/3
Podlahová plocha: 69,70 m2 
Katastrálne územie Bratislava – Dúbravka
Súpisné číslo: 2949

Bakošova 46
Nehnuteľnosť – objekt na bývanie – predstavuje tri bytové jednotky, ktoré SSDZ nadobudla do majetku v roku 1999. V súčasnom období sa byty pripravujú pre ubytovanie pracovníkov cudzozemských právnických osôb.
LV č. 2412 
Parcela číslo 588/8
Podlahová plocha:
byt č. 1  prízemie - celková výmera vrátane garážového stojiska 175,66 m2
byt č. 2  prízemie - celková výmera 87,7 m2  
byt č. 4  1. poschodie – celková výmera  76,74 m2  
Katastrálne územie Bratislava – Lamač
Súpisné číslo: 4549

Čmelovec 2-10 a  27 samostatných garáží 
Bytový dom - novostavba, ktorého výstavba bola ukončená v roku 1995. Nehnuteľnosť sa nachádza vo vilovej štvrti v oblasti Bôrik. Objekt má 43 bytových jednotiek a 18 garáží pod objektom. Ďalších 27 garáží je umiestnených v samostatne stojacej prízemnej budove. Nehnuteľnosť je v správe majetku SSDZ, byty a garáže užívajú pracovníci ZÚ.
LV č. 939
Katastrálne územie Bratislava – Staré Mesto.
Celková výmera pozemku 8 611 m2
Súpisné číslo obytnej budovy: 104845
Súpisné číslo samostatných garáží: 104953
Úžitková plocha obytnej budovy: 6755,03 m2
Úžitková plocha samostatných garáží: 430,02 m2

Donovalova 3
Objekt bol prevzatý od Slovenskej akadémie vied Zmluvou o prevode správy majetku štátu zo dňa 14. 8. 1998. Objekt, na základe nájomnej zmluvy, užíva predstaviteľ cudzozemskej právnickej osoby.
LV č. 939
Katastrálne územie Bratislava - Staré Mesto
Parcela č. 3128 o výmere 288 m2 - zastavaná plocha
Parcela č. 3127 o výmere 436 m2 - ostatná plocha
Celková plocha pozemku: 724 m2  
Úžitková plocha budovy: 434 m2

Ferienčíkova 14
SSDZ nadobudla nehnuteľnosť v roku 1993 od Dopravno-inžinierskych služieb, š.p. Bratislava. Ide o 4-podlažný dom, vrátane suterénu a podkrovia. Nachádza sa v centrálnej mestskej oblasti hlavného mesta SR Bratislavy. K objektu patrí garáž a dvor. V roku 1996 bola ukončená  rekonštrukcia a výstavba garáže. Budova je v dobrom technickom stave, je potrebná rekonštrukcia kotolne. V súčasnosti je v objekte sídlo Veľvyslanectva Egyptskej arabskej republiky.
LV č. 939
Katastrálne územie Bratislava - Staré Mesto
Celková výmera pozemku 333 m2
Súpisné číslo nehnuteľnosti: 102436
Úžitková plocha budovy: 319 m2
Úžitková plocha garáže: 33 m2

Gorazdova  27
SSDZ nadobudla nehnuteľnosť v roku 1993 zmluvou o prevode od Školskej správy Bratislava I. Ide o 3-podlažný dom vrátane suterénu a záhrady, ktorý je situovaný vo vilovej štvrti v oblasti Horského parku. Na objekte sú v súčasnosti započaté prípravné práce na rekonštrukcii a dostavbe pre účely rezidencie veľvyslanca Ukrajinskej republiky.
LV č. 939
Katastrálne územie Bratislava - Staré Mesto
Celková výmera pozemku  1831 m2
Súpisné číslo objektu: 103397
Úžitková plocha budovy: 280 m2

Grosslingova 35
SSDZ nadobudla nehnuteľnosť od Slovenskej plavby dunajskej, š.p. v roku 1993 zmluvou o prevode. Ide o 6-podlažnú administratívnu budovu vrátane suterénu, súčasťou sú dve garáže a dvor. Nachádza sa v centrálnej mestskej oblasti hlavného mesta SR – Bratislavy,
v radovej zástavbe. V rokoch 1993 až 1999 bola vykonaná postupná rekonštrukcia objektu. V dvorovej časti sú státia pre 8 vozidiel. V súčasnosti nehnuteľnosť využívajú formou kancelárskych priestorov spoločnosti DTSG,  OBO MR, Americké obchodné centrum, Regionálne centrum UNDP OSN, MZV SR. Od 1.1.2002 bude celý objekt slúžiť pre umiestnenie organizácií OSN, pôsobiacich v Slovenskej republike.
LV č. 939
Katastrálne územie Bratislava - Staré Mesto
Celková výmera pozemku  934 m2
Súpisné číslo budovy: 102461
Úžitková plocha – dvor (parkovanie 8 vozidiel): 290 m2
Úžitková plocha objektu celkom: 2773 m2

Hlavné námestie  7
SSDZ (pobočka Bratislava) nadobudla nehnuteľnosť v roku 1990 od Výskumného ústavu výživy ľudu, Bratislava, zmluvou o prevode. Následne, v roku 1993, bola delimitovaná 
zo SSDS Praha na SSDZ Bratislava. Ide o 6-podlažný objekt vrátane suterénu, podkrovia a strechy. Ide o barokovo-rokokový Kutscherfeldov palác, postavený v roku 1762, ktorý sa nachádza v Mestskej pamiatkovej rezervácii (Staré Mesto). V štátnom zozname nehnuteľných kultúrnych pamiatok je zapísaný pod č. BA-N/155.
V roku 1994 bola ukončená náročná rekonštrukcia objektu, zahŕňujúca všetky druhy reštavrátorských prác. Objekt je v dobrom technikom stave, je potrebná oprava strešnej krytiny. V objekte je sídlo Veľvyslanectva Francúzskej republiky - vstup z Hlavného námestia a pôsobí tu tiež Francúzsky inštitút. Nájomná zmluva bola uzatvorená v roku 1994 a stanovuje, že SSDZ ako prenajímateľ ponecháva nájomcovi užívanie priestorov na dobu určitú 99 rokov. Objekt je v dobrom technickom stave. 
LV č. 939
Katastrálne územie Bratislava - Staré Mesto
Celková výmera pozemku  832 m2
Súpisné číslo objektu: 100358
Celková úžitková plocha budovy: 2650 m2

Holubyho  11
SSDZ (pobočka Bratislava) nadobudla nehnuteľnosť v roku 1978 od Bytového podniku Bratislava I. zmluvou o prevode. Dom s pozemkom bol v roku 1993 delimitovaný zo SSDS Praha na SSDZ Bratislava. Ide sa o 3-podlažný vilový objekt vrátane suterénu, postavený 
v 30-tych  rokoch 20. storočia, nachádza sa vo vilovej štvrti. Súčasťou je garáž a záhrada. 
V rokoch 1995 a 1996 boli v priestoroch objektu vykonané rozsiahlejšie rekonštrukcie  a
v roku 1997 sa  realizovala  prístavba  garáže. Budova je v dobrom technickom stave.	
V súčasnosti má objekt prenajaté veľvyslanectvo Tureckej republiky. 
V jednej časti budovy je úrad, v druhej časti rezidencia veľvyslankyne.
LV č. 939
Katastrálne územie Bratislava - Staré Mesto
Celková výmera pozemku  1249 m2
Súpisné číslo nehnuteľnosti: 1287
Úžitková plocha budovy: 945 m2

Hummelova  4
Objekt bol realizovaný ako vlastná investícia SSDZ v roku 1980. Pozemok  nadobudla SSDZ Praha - pobočka Bratislava v roku 1976 od Obvodného národného výboru Bratislava I. V roku 1993 bol objekt aj pozemok delimitovaný na SSDZ Bratislava. Ide 
o budovu, ktorá má 3 podlažia. Objekt sa nachádza vo vilovej štvrti pod Slavínom. V roku 1999 bola na objekte ukončená rekonštrukcia.
V súčasnosti je v budove sídlo veľvyslanectva Poľskej republiky.       
LV č. 939
Katastrálne územie Bratislava - Staré Mesto
Celková výmera pozemku je 2505 m2
Súpisné číslo objektu: 5099
Celková úžitková plocha budovy : 2114 m2

Hviezdoslavovo námestie  10
SSDZ nadobudla nehnuteľnosť (palác Nestor) do správy majetku v roku 1993 od Slovenskej akadémie vied zmluvou o prevode majetku. Ide sa o 5-podlažnú budovu (vrátane suterénu a podkrovia), ktorá je kultúrnou pamiatkou, postavenou v prvej polovici 19. storočia 
v klasicistickom slohu. Budova sa nachádza v pamiatkovej zóne. V roku 1996 bola ukončená rozsiahla rekonštrukcia. Objekt je v dobrom technickom stave. V objekte sídli Veľvyslanectvo Spolkovej republiky Nemecko. 
LV č. 939
Katastrálne územie Bratislava - Staré Mesto
Celková výmera pozemku je 387 m2
Súpisné číslo objektu: 100192
Celková úžitková plocha budovy: 1376 m2

Jančova  8
SSDZ (pobočka Bratislava) nadobudla nehnuteľnosť do správy majetku v roku 1978 od Bytového podniku Bratislava I. zmluvou o prevode budovy a pozemkov (vrátane pozemkov, na ktorých stojí nehnuteľnosť Čmelovec). V r. 1993 boli nehnuteľnosti delimitované 
zo SSDS Praha na SSDZ Bratislava. Ide o 4-podlažnú  budovu rozdelenú  na tri bloky (A, B1, B2),  pozostávajúcu z 31 bytových jednotiek. Súčasťou nehnuteľnosti je záhrada a 23 garáží. Budova sa nachádza vo svahovitom teréne vo vilovej štvrti Bôrik. V roku 2000 bola ukončená rekonštrukcia a nadstavba celého objektu. Blok A – bytový dom, slúži ako byty a rezidenčné byty pre diplomatov, blok B1 a B2 od 1.4.2001 bude na základe uzatvorenej zmluvy slúžiť pre potreby Veľvyslanectva Čínskej ľudovej republiky.
LV č. 939
Katastrálne územie Bratislava - Staré Mesto
Celková výmera pozemku je 5935 m2
Súpisné číslo budovy: 1940 
Súpisné číslo garáží: 3026 až 3045, 3047, 3072 až 3074
Celková užitková plocha bytových domov: 4019 m2

Kohútova 2 - 10
SSDZ nadobudla nehnuteľnosť v roku 1993 od MZV SR zmluvou o prevode. Ide o 
8-podlažný bytový objekt (vrátane suterénu)  nachádzajúci sa v druhom bratislavskom obvode. Budova pozostáva zo 67 bytových jednotiek, je v dobrom technickom stave. Objekt – bytový dom,slúži ako byty pre diplomatov.
LV č. 1662
Katastrálne územie BA  Ružinov - Nivy
Celková výmera pozemku je 1828 m2
Súpisné číslo nehnuteľnosti: 280
Celková úžitková plocha objektu: 6235 m2

Kohútova – parkinggaráže
SSDZ nadobudla majetok garáže na Kohútovej ulici združenou výstavbou so spoločnosťou Doprastav Bratislava v roku 1997. Objekt slúži pre garážovanie automobilov diplomatických pracovníkov CZÚ.
LV č. 2146
Na LV je zapísaný:
-	pozemok parcelné číslo 9385/5
-	parkinggaráž súpisné číslo 3919

Liptovský Ján
Nehnuteľnosť je charakterizovaná ako zemianska kúria pozostávajúca z dvoch dvojpodlažných budov situovaných na spoločnom pozemku, ktoré sú vedené ako kultúrne pamiatky. Objekt je zrekonštruovaný a využíva sa v zmysle zriaďovacej listiny a štatútu SSDZ. Zariadenie vzhľadom na svoje vybavenie zodpovedá vyššiemu štandardu. Lokalita Tatier, ako aj infraštruktúra obce Liptovský Ján, je vyhľadávaným miestom pre rekreáciu a oddych a zodpovedá požiadavkám a potrebám diplomatických zástupcov a pracovníkov cudzích štátov akreditovaných v SR.
LV č. 328
Katastrálne územie Liptovský Ján
Parcela č. 219 – 228
Výmera pozemku 3392 m2
Celková plocha budov 884m2

Maróthyho  5
K 31.12.84 bol odovzdaný SSDZ (pobočka Bratislava) hospodárskou zmluvou 2/85 – objekt s desiatimi bytmi. V roku 1993 SSDS Praha delimitovala na SSDZ Bratislava pozemok aj budovu. Ide o 4-podlažný bytový dom vo vilovej štvrti. V roku 1996 boli vykonané na budove opravy, resp. výmeny v rámci opravy a údržby. Budova je v dobrom technickom stave, je potrebná rekonštrukcia kotolne. Objekt  má prenajaté Veľvyslanectvo Ruskej federácie.
LV č. 939
Katastrálne územie Bratislava - Staré Mesto
Celková výmera pozemku  1087 m2
Súpisné číslo: 104749
Celková úžitková plocha: 1470 m2

Matúškova 10
SSDZ (pobočka Bratislava) nadobudla nehnuteľnosť v roku 1991 od Generálnej prokuratúry SR odplatne. V roku 1993 SSDS Praha delimitovala nehnuteľnosť na SSDZ Bratislava. Ide o 4-podlažný dom, ktorého súčasťou je záhrada. Nachádza sa vo vilovej  štvrti  Bratislava III.  V roku 1994  bola  vykonaná  rozsiahlejšia  rekonštrukcia. Objekt je v dobrom technickom stave. Budovu SSDZ využíva na prenájom CZÚ, akreditovaným v Bratislave, ako zariadený rezidenčný byt.
LV č. 1379
Katastrálne územie Bratislava - Vinohrady
Celková výmera pozemku je 373 m2
Súpisné číslo objektu: 2148
Úžitková plocha nehnuteľnosti: 394 m2
	
Mudroňova   47
SSDZ nadobudla nehnuteľnosť do správy majetku odplatne, na základe zmluvy o prevode správy majetku štátu, v roku 1996 od Detskej fakultnej nemocnice s poliklinikou Bratislava. SSDZ  prevzala nehnuteľnosť aj s nájomníkom  Nadácia City University, s ktorou bol ukončený nájomný vzťah v roku 1999. Ide o 4-podlažný vilový objekt (vrátane suterénu a podkrovia), súčasťou je záhrada, garážové stánie a samostatný 1-izbový byt. Budova je situovaná v mierne svahovitom teréne vo vilovej  štvrti. Po oprave budovy v roku 2000 slúži objekt ako sídlo veľvyslanectva Angolskej republiky.
LV č. 939
Katastrálne územie Bratislava - Staré Mesto
Celková výmera pozemku 2085 m2
Súpisné číslo budovy: 1700
Celková úžitková plocha budovy: 825 m2

Palisády 6
SSDZ (pobočka Bratislava) nadobudla nehnuteľnosť do správy majetku v roku 1988 
na základe kúpnej zmluvy. V roku 1993 bola nehnuteľnosť delimitovaná zo SSDS Praha 
na SSDZ Bratislava. Ide o 5-podlažný obytný dom (vrátane suterénu) v radovej zástavbe, situovaný v širšom centre hlavného mesta SR Bratislavy. Objekt slúži pre potreby  poľskej zastupiteľskej organizácie a pre dvoch pôvodných nájomníkov.
LV č. 939
Katastrálne územie Bratislava - Staré Mesto
Celková výmera pozemku - 299 m2
Parcela č. 756/7 - zastavaná plocha domu 299 m2
Súpisné číslo objektu: 100705
Úžitková plocha budovy: 677 m2

Palisády 29, garáže
SSDZ získala nehnuteľnosť na základe Rozhodnutia MH SR č. 138 v súlade 
s Dohodou medzi MH SR a MZV SR v r. 1993 od š.p. Stavokomplex. Ide o komplex budov vrátnica - šatne (prízemná budova),administratívnu budovu (2-podlažná), skladové priestory (vrátane haly), stolársku dielňu (prízemná budova), prístrešok - autodielňu (prízemná budova) a garáže. V rokoch 1996-1997 boli vykonané na jednotlivých objektoch opravy. Súbor nehnuteľností sa nachádza v širšom centre Bratislavy. V súčasnosti užíva nehnuteľnosť SSDZ a MZV SR ako  prevádzkové priestory, dielne a garáže.
LV č. 939
Katastrálne územie Bratislava - Staré Mesto
Celková výmera pozemku  3409 m2
Súpisné číslo: 100709
Celková úžitková plocha nehnuteľností: 2819 m2

Palisády 31
SSDZ nadobudla nehnuteľnosť na základe Rozhodnutia MH SR č. 138 v súlade s Dohodou medzi MH SR a MZV SR v roku 1993 od š.p. Stavokomplex. Ide o 5-podlažnú  administratívnu  budovu (vrátane suterénu a podkrovia), súčasťou je parkovisko. Nachádza sa v širšom centre Bratislavy ako samostatne stojaci objekt. V rokoch 1996 -1997 boli vykonané stavebné práce a opravy v suteréne a na jednotlivých podlažiach a oplotení areálu. V budove sídli Správa služieb diplomatickému zboru. Je v dobrom technickom stave.
LV č. 939
Katastrálne územie Bratislava - Staré Mesto
Celková výmera pozemku 850 m2
Súpisné číslo administratívnej budovy: 100708
Celková úžitková plocha budovy: 1170 m2  vrátane suterénu a podkrovia
Vybetónovaná časť dvora: 840 m2
Zatrávnená časť: 57 m2

Panenská 11
SSDZ nadobudla nehnuteľnosť do správy majetku na základe zmluvy o zámene správy majetku štátu, uzatvorenej dňa 23.10.1997 s Okresným  úradom Bratislava. Ide o 
4-podlažný prevádzkový objekt situovaný v širšom centre mesta. Objekt je postavený v uličnej zástavbe s vnútorným dvorom, je pamiatkovo chránený. V suteréne je situovaná kotolňa na tuhé palivo. V súčasnosti polovicu objektu využíva Ľudová škola umenia a druhú polovicu  Bulharská škola Christo Boteva a Bulharské gymnázium, ktorých zriaďovateľom je Ministerstvo školstva vedy a techniky Bulharskej republiky. Po uvoľnení objektu bude vykonaná celková rekonštrukcia pre účely ZÚ.
LV č. 939
Katastrálne územie Bratislava - Staré Mesto
Parcela č. 3199 o výmere 1802 m2 - zastavaná plocha 
Súpisné číslo: 659
Celková úžitková plocha budovy: 2 594,7 m2  , dvor: 650 m2
 
Panenská  15
SSDZ nadobudla nehnuteľnosť do správy majetku v roku 1994 na základe zmluvy č. 40/94 od Školskej správy Bratislava VI. Ide o 2-podlažný, pamiatkovo chránený, objekt v radovej zástavbe, situovaný v širšom centre hlavného mesta SR, Bratislava. Súčasťou je dvojizbový (domovnícky) byt s príslušenstvom. Objekt, vzhľadom na zlý technický stav, si vyžaduje rekonštrukciu. V rámci príprav na ňom boli vykonané technické prieskumy a sondy. 
V súčasnosti sa rokuje o prenájme pre Maďarskú republiku, ktorá prejavila o objekt záujem.
LV č. 939
Katastrálne územie Bratislava - Staré Mesto
Celková výmera pozemku - 1316 m2
Súpisné číslo: 100667
Celková úžitková plocha budovy: 1848 m2
Úžitková plocha átria: 301 m2

Panská  3
SSDZ (pobočka Bratislava) prevzala nehnuteľnosť do správy majetku v roku 1988 od  Bytového  podniku  Bratislava I. podľa  HZ č. 2/88. Ide o 6-podlažný obytný objekt (vrátane suterénu a podkrovia), ktorý je situovaný v uličnej radovej zástavbe, nachádzajúcej sa 
v historickom centre hlavného mesta SR Bratislavy. Domy č. 3 a 5 sú vzájomne prevádzkovo prepojené tak, že tvoria jeden komplex. V roku 1994 bola vykonaná rekonštrukcia objektu. Ďalšie úpravy budovy boli vykonané v roku 1997. Budova je v dobrom technickom stave. 
V objekte sídli Delegácia Európskej komisie.
LV č. 939
Katastrálne územie Bratislava - Staré Mesto
Celková výmera pozemku  435 m2
Súpisné číslo 100250
Úžitková plocha budovy: 770 m2

Panská  5
SSDZ (pobočka Bratislava) prevzala nehnuteľnosť do správy majetku v roku 1988 od  Bytového podniku Bratislava I.  podľa  HZ  č. 3/88.  V  roku 1993  nehnuteľnosť  SSDS  Praha  delimitovala na  SSDZ Bratislava. Ide o 6-podlažný prevádzkový objekt (vrátane suterénu a podkrovia), ktorý je situovaný v radovej zástavbe v historickom jadre hlavného mesta SR Bratislavy. Domy č. 3 a 5 sú vzájomne prevádzkovo prepojené tak, že tvoria jeden komplex. V roku 1994 bola ukončená celková rekonštrukcia budovy. Budova je v dobrom technickom stave. V objekte sídli Delegácia Európskej komisie. 
LV č. 939
Katastrálne územie Bratislava - Staré Mesto
Celková výmera pozemku  187 m2
Súpisné číslo budovy: 100249
Úžitková plocha budovy: 1030 m2

Partizánska  7
SSDZ (pobočka Bratislava) prevzala nehnuteľnosť do správy majetku v roku 1978 od Bytového podniku Bratislava  I. V roku 1993 bola delimitovaná na SSDZ Bratislava. Ide o 3-podlažný vilový objekt (vrátane podkrovia), v ktorom sa nachádza 5 jedenizbových bytových jednotiek a 1 dvojizbový podkrovný byt. Súčasťou objektu sú dve garáže a záhrada. Budova sa nachádza vo vilovej štvrti.  V roku 1986 SSDZ  z vlastných prostriedkov objekt zrekonštruovala. Celkový technický stav budovy je dobrý. V súčasnosti má objekt prenajaté Veľvyslanectvo Ruskej federácie.
LV č. 939
Katastrálne územie Bratislava - Staré Mesto
Celková výmera pozemku  1100 m2
Súpisné číslo: 1253
Úžitková plocha budovy (vrátane podkrovia): 382 m2

Podjavorinskej 4
SSDZ prevzala nehnuteľnosť do správy majetku na základe zmluvy č. 3009/93 v roku 1993 od Slovenskej poľnohospodárskej a potravinárskej inšpekcie. Ide o 4-podlažnú administratívno-prevádzkovú budovu, nachádzajúcu sa v širšom centre hlavného mesta SR, Bratislava, situovanú v radovej zástavbe. Súčasťou objektu sú 4 garáže a dvor, všetky tri krídla domu sú podpivničené. Objekt sa nachádza na území, ktoré je súčasťou pamiatkovej zóny. Je evidovaný pod číslom BA-N/502 v Ústrednom zozname nehnuteľných  kultúrnych pamiatok. V roku 1997 bola započatá rozsiahla rekonštrukcia. V súčasnom období sa objekt pripravuje pre potreby Veľvyslanectva Japonska.
LV č. 939
Katastrálne územie Bratislava - Staré Mesto
Celková výmera pozemku  1446 m2
Súpisné číslo: 100770, 1003402
Úžitkové plochy:	administratívna budova (4-podlažia+ suterén)1647 m2
sklady a garáže 550 m2

Porubského 10
SSDZ (pobočka Bratislava) prevzala nehnuteľnosť do správy majetku v roku 1978 na základe HZ č. 097/78 od Bytového podniku Bratislava I. bezodplatne (budovu aj pozemok). V roku 1993 bola delimitovaná zo SSDS Praha na SSDZ Bratislava. Ide o jednoposchodový  vilový objekt, ktorého súčasťou je záhrada a 5 garáží, nachádza sa v širšom centre vo vilovej štvrti. V roku 1988 a v rokoch 1996 - 1997 bola vykonaná čiastočná rekonštrukcia budovy. V priestoroch objektu je umiestnená rezidencia Veľvyslanectva Ruskej federácie. 
LV č. 939
Katastrálne územie Bratislava - Staré Mesto
Celková výmera pozemku  1841 m2
Súpisné číslo: 100454
Celková úžitková plocha: 1332 m2

Porubského  1
SSDZ (pobočka Bratislava) nadobudla nehnuteľnosť do správy majetku v roku 1975 na základe kúpnej zmluvy. V roku 1993 SSDS Praha delimitovala nehnuteľnosť na SSDZ Bratislava. Ide o 3-podlažný vilový objekt, osadený  v mierne svahovitom teréne vo vilovej štvrti. Súčasťou je záhrada a garáž. Vyše 30 rokov  bol užívaný diplomatickými predstaviteľmi Maďarskej republiky – rezidencia až do obdobia začatia prípravy na rekonštrukciu objektu v roku 1999. Po účinnosti Zákona č. 87/91 Zb. o mimosúdnych rehabilitáciách podala oprávnená osoba v zákonnej lehote povinnej osobe žiadosť o vydanie veci, týkajúcej sa predmetnej nehnuteľnosti. Konečným rozsudkom  SR zo dňa 18.04.1996 bol objekt pridelený pôvodnej majiteľke. Vzhľadom na kvalitu  objektu a jeho účelové využitie pre diplomatické účely, i na  dlhoročné užívanie diplomatmi MR, SSDZ  odkúpila budovu od pôvodnej majiteľky. Po  schválení  MF SR v decembri 1996 bol objekt odkúpený a opäť zaradený do majetku SSDZ.  Od roku 2000 je objekt vyhlásený za kultúrnu pamiatku. V súčasnosti sa vykonáva celková rekonštrukcia objektu ako rezidencie pre potreby Veľvyslanectva Helénskej republiky.
LV č. 939
Katastrálne územie Bratislava - Staré Mesto
Celková výmera pozemku  512 m2
Súpisné číslo: 101142
Celková úžitková plocha budovy vrátane garáže: 562 m2

Radvanská 35
SSDZ (pobočka Bratislava) prevzala nehnuteľnosť do správy majetku v roku 1985 od Národného výboru hlavného mesta SR - Výstavba hlavného mesta SR, Bratislava. Objekt bol postavený ako vlastná investícia SSDZ v roku 1982. V roku 1993 bola delimitovaná SSDS Praha na SSDZ Bratislava. Ide o 4-podlažnú, reprezentačno-administratívnu budovu (vrátane troch suterénov),  ktorej súčasťou  sú 3 bytové jednotky, 3 garáže a záhrada. Situovaná je vo svahovitom teréne - vilová štvrť (Bôrik). V objekte sídli ZÚ Ukrajiny. Prenájom je realizovaný na základe ”Dohody medzi vládou Slovenskej republiky a vládou Ukrajiny o podmienkach zriadenia a obsluhy diplomatických zastupiteľstiev” pri uplatnení princípu reciprocity. Dohoda medzi vládou SR a vládou Ukrajiny je platná do 30.6.2000.
LV č. 939
Katastrálne územie Bratislava - Staré Mesto 
Celková výmera pozemku podľa LV 939   3 296 m2
Úžitková plocha budovy: 1790 m2

Sasinkova 8
SSDZ nadobudla nehnuteľnosť v roku 1994 v zmysle Zámennej zmluvy č. 5/94/Nu od Hlavného mesta SR, Bratislava. Ide o 4-podlažnú budovu (vrátane suterénu a podkrovia), súčasťou je záhrada. Nachádza sa v centrálnej časti Bratislavy, v radovej zástavbe bytových domov. Objekt bol postavený cca v roku 1930. Po prevzatí do správy SSDZ bol objekt v roku 1997 kompletne zrekonštruovaný. V súčasnosti  budovu  užíva obchodné oddelenie Veľvyslanectva Čínskej republiky.
LV č. 939
Katastrálne územie Bratislava - Staré Mesto
Celková výmera pozemku  497 m2
Súpisné číslo domu: 102630
Úžitková plocha budovy: 454 m2
 
Somolického 1/a
SSDZ (pobočka Bratislava) prevzala nehnuteľnosť do správy majetku v roku 1978 od Bytového podniku Bratislava I. na základe HZ č. 106/78. V roku 1993 SSDS Praha v zmysle protokolu previedla nehnuteľnosť na SSDZ Bratislava. Ide o 4-podlažný vilový objekt (vrátane suterénu), súčasťou sú dve garáže a záhrada. Dom sa nachádza vo svahovitom teréne, vo vilovej štvrti v širšom centre Bratislavy. Rozsiahla rekonštrukcia bola vykonaná v roku 1983. Budova je v dobrom technickom stave.V súčasnosti objekt užíva Veľvyslanectvo Kubánskej republiky. Na základe Dohody o recipročnom oslobodení strán od povinnosti úhrady za nájom nehnuteľností a jej Dodatku č.1bola  medzi SSDZ a Vv Kuby dňa 24.6.1998 uzatvorená Zmluva o výpožičke, ktorou slovenská strana poskytuje Kubánskej republike priestory v tomto objekte.
LV č. 939
Katastrálne územie Bratislava - Staré Mesto
Celková výmera pozemku  506 m2
Súpisné číslo domu: 909
Úžitková plocha budovy: 699 m2

Údolná 7
SSDZ (pobočka Bratislava) nadobudla nehnuteľnosť do správy majetku v roku 1985. Objekt  bol  postavený  ako vlastná  investícia.  Po roku 1989 bolo v priestoroch umiestnené Ministerstvo medzinárodných  vzťahov SR. V roku 1993 SSDS Praha delimitovala nehnuteľnosť na SSDZ Bratislava. Ide o 4-podlažný, administratívno - bytový objekt, vrátane troch garáží, osadený vo vilovej štvrti Bôrik. Budova nie je v dobrom technickom stave a vyžaduje si opravu. V objekte sídli Veľvyslanectvo Čínskej ľudovej republiky. 
LV č. 939
Katastrálne územie Bratislava - Staré Mesto
Celková výmera pozemku  2910 m2
Úžitková plocha budovy: 1856 m2

Tallerova 8
SSDZ nadobudla nehnuteľnosť do správy majetku v roku 1995 od vydavateľstva Obzor Bratislava. V zmysle dohody o postúpení pohľadávky bola nehnuteľnosť zaťažená záložným právom vo výške 1 553 218 Sk. Po úhrade pohľadávky katastrálny úrad vykonal zmenu vlastníka na SSDZ. Ide o šesťpodlažný administratívny objekt v radovej zástavbe v centre Bratislavy. V roku 1997 bola vykonaná úprava a oprava strechy ako prvá etapa rekonštrukcie. V súčasnosti je vypracovaný projekt na rekonštrukciu a sú vykonané technické sondy a príprava komplexnej rekonštrukcie pre ZÚ.
LV č. 6720
Katastrálne územie Bratislava – Staré Mesto
Celková výmera pozemku : 429 m2
Súpisné číslo domu: 100004
Úžitková plocha budovy: 967 m2

Zelená   6
SSDZ (pobočka Bratislava) nadobudla nehnuteľnosť do správy majetku v roku 1988 od Bytového podniku Bratislava I.  V roku 1993 SSDS Praha delimitovala nehnuteľnosť na SSDZ Bratislava. Ide o 5-podlažnú trojkrídlovú budovu (vrátane suterénu a podkrovia), situovanú v radovej zástavbe. Nehnuteľnosť sa nachádza v centrálnej mestskej časti Bratislavy - pešej zóne, patriacej do mestskej pamiatkovej rezervácie. V roku 1994 bola ukončená rozsiahla  rekonštrukcia. Na uvedenú nehnuteľnosť bol podaný reštitučný nárok 
v zmysle Zákona č. 87/91 Zb. o mimosúdnych rehabilitáciach. Okresný súd vydal rozsudok 30.01.1997,  v ktorom navrhovateľovi  nárok zanikol. Objekt má prenajaté Obchodné oddelenie Veľvyslanectva Poľskej republiky.
LV č. 939
Katastrálne územie Bratislava - Staré Mesto
Celková výmera pozemku  158 m2
Súpisné číslo domu: 100221
Celková úžitková plocha budovy: 412 m2
Úžitková plocha dvora: 14 m2

Žižkova 30
SSDZ (pobočka Bratislava) nadobudla nehnuteľnosť do správy majetku v roku 1978 od Bytového podniku Bratislava I. V roku 1989 boli vykonané rekonštrukčné práce povalových priestorov na kancelárske priestory. V roku 1993 SSDS Praha delimitačným protokolom nehnuteľnosť previedla  na SSDZ Bratislava. Ide o 4-podlažný vilový objekt  s využitým podkrovím. Súčasťou sú 3 garáže a záhrada. Dom sa nachádza na úpätí hradného vrchu. Budova je v dobrom technickom stave, komplexne zrekonštruovaná v roku 1995. V súčasnosti objekt slúži ako rezidencia Veľvyslanca USA.
LV č. 939
Katastrálne územie Bratislava - Staré Mesto
Celková výmera pozemku  3113 m2
Súpisné číslo budovy: 1863
Úžitková plocha budovy: 466 m2
Úžitková plocha garáží: 58 m2

1.2. Pozemky

Drotárska cesta - pozemok
Pozemok bol zakúpený na základe Kúpnej zmluvy, uzatvorenej medzi predávajúcimi, Technopol a.s. a Roland s.r.o a  kupujúcim, SSDZ, zo dňa 11.10.1995. Nehnuteľnosť bola zakúpená pre potreby Vv ČĽR za účelom výstavby areálu CZÚ na základe medzištátnej dohody medzi SR a ČĽR.
LV č. 939
Katastrálne územie  Bratislava - Staré Mesto
Celková výmera pozemku: 11 277 m2

Novosvetská – Na Slavíne - pozemky
SSDZ nadobudla pozemky na základe delimitačného protokolu medzi SSDS Praha (HZ č. MHODaP/80) a SSDZ Bratislava. Stavebné pozemky sú určené na  výstavbu rezidencií 
v súlade s požiadavkami zainteresovaných CZÚ. V rokoch 1998 a 1999 boli vykonané územnoplánovacie práce a  vypracované architektonické štúdie. V súčasnom období sa pripravuje stavebné konanie na výstavbu dvoch rezidencií pre CZÚ.
LV č. 939 
Katastrálne územie Bratislava - Staré Mesto
Celková výmera pozemku: 3960 m2
z toho: - parcela č. 2933/1 o výmere 2192 m2 - ostatná plocha
            - parcela č. 2933/3 o výmere 1694 m2 - ostatná plocha
            - parcela č. 2944/4 o výmere 74 m2 - záhrada

Vajanského nábrežie 13 - pozemok 
Na základe dohody medzi vládou ČSSR a vládou Maďarskej republiky z roku 1988 bol Veľvyslanectvu Maďarskej republiky odovzdaný pozemok na Vajanského nábreží do trvalého užívania za účelom zriadenia pobočky Maďarského kultúrneho strediska. Súčasťou práva trvalého užívania pozemku bolo potrebné zaplatiť vládou MR jednorázovú platbu vo výške
 2 059 200,- Kčs. Táto nebola realizovaná.
Na základe uvedených skutočností bolo zahájené katastrálne konanie, na ktorom bolo vydané Rozhodnutie OÚ Bratislava I. č. 1498/98 v prospech SSDZ. V súčasnosti sa na základe rokovania s Maďarskou stranou pripravuje zámer využitia pozemku pre potreby CZÚ Maďarskej republiky.
LV č.939
Katastrálne územie Bratislava - Staré Mesto
Celková výmera pozemku 580 m2
Parcela č. 221/1